Document ID: 32013R1138

UREDBA KOMISIJE (EU) br. 1138/2013
оd 8. studenoga 2013.
o izmjeni priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka bitertanola, klorfenvinfosa, dodina i vinklozolina u ili na određenim proizvodima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a), članak 18. stavak 1. točku (b) i članak 49. stavak 2.,
budući da:
(1)
Maksimalne razine ostataka (MRO-ovi) utvrđene su za bitertanol, klorfenvinfos i vinklozolin u Prilogu II. i Prilogu III. dijelu B Uredbe (EZ) br. 396/2005. MRO-ovi za dodin utvrđeni su u Prilogu III. dijelu A Uredbe (EZ) br. 396/2005.
(2)
U okviru postupka odobrenja uporabe sredstva za zaštitu bilja koje sadržava aktivnu tvar dodin na jezgričastom voću, breskvama, marelicama, trešnjama, stolnim maslinama i maslinama za proizvodnju ulja podnesen je zahtjev za izmjenu postojećih MRO-ova u skladu s člankom 6. stavkom 1. Uredbe (EZ) br. 396/2005.
(3)
U skladu s člankom 6. stavcima 2. i 4. Uredbe (EZ) br. 396/2005 podnesen je zahtjev za uporabu dodina na bananama. Podnositelj zahtjeva tvrdi da odobrena uporaba dodina na takvim kulturama u Sjevernoj, Središnjoj i Južnoj Americi dovodi do toga da ostaci prekoračuju MRO odobren Uredbom (EZ) br. 396/2005 i da je potreban viši MRO kako bi se izbjegle trgovinske zapreke pri uvozu banana.
(4)
U skladu s člankom 8. Uredbe (EZ) br. 396/2005, ove su zahtjeve ocijenile dotične države članice i Komisiji dostavile izvješća o ocjenama.
(5)
Europska agencija za sigurnost hrane, dalje u tekstu „Agencija”, ocijenila je zahtjeve i izvješća o ocjenama, posebno ispitujući opasnosti za potrošača i, prema potrebi, za životinje te je dala obrazložena mišljenja o predloženim MRO-ovima (2). Ta je mišljenja dostavila Komisiji i državama članicama te ih stavila na raspolaganje javnosti.
(6)
Ujedinjena Kraljevina podnijela je zahtjev Agenciji u skladu s člankom 43. Uredbe (EZ) br. 396/2005 za procjenu opasnosti važećeg MRO-a za bitertanol u bananama s obzirom na akutnu referentnu dozu (ARD) za bitertanol utvrđenu u listopadu 2010. (3).
(7)
U vezi s dodinom Agencija je zaključila da su svi zahtjevi s obzirom na podatke ispunjeni i da su izmjene MRO-ova koje je zatražio podnositelj zahtjeva prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Opasnost od prekoračenja prihvatljivog dnevnog unosa (PDU) ili akutne referentne doze (ARD) nije utvrđena ni pri izlaganju ovoj tvari tijekom cijelog životnog vijeka konzumiranjem svih prehrambenih proizvoda koji mogu sadržavati tu tvar ni pri kratkoročnom izlaganju zbog znatnog konzumiranja dotičnih kultura i proizvoda.
(8)
U vezi s bitertanolom Agencija je u svojem mišljenju od 21. veljače 2012. utvrdila akutnu opasnosti za zdravlje potrošača te preporučila smanjenje MRO-a za bitertanol u bananama (4). Nakon što je utvrdila akutnu opasnost za zdravlje potrošača u pogledu bitertanola u bananama, Agencija je ocijenila sigurnost važećeg MRO-a za bitertanol u drugim kulturama za koje su maksimalne razine ostataka utvrđene iznad granice određivanja (LOD). Agencija je predložila smanjenje MRO-ova u jezgričastom i koštuničavom voću, bundevama (jestivoj kori) i rajčicama. MRO-ovi bi za te proizvode trebali biti utvrđeni na granici određivanja (LOD) koja je odgovarajuća za određenu kombinaciju tvari i proizvoda.
(9)
Na temelju obrazloženih mišljenja Agencije i uzimajući u obzir faktore relevantne za pitanje koje se razmatra, potrebne izmjene MRO-ova u skladu su s uvjetima članka 14. stavka 2. Uredbe (EZ) br. 396/2005.
(10)
Sva su postojeća odobrenja za sredstva za zaštitu bilja koja sadržavaju aktivne tvari klorfenvinfos i vinklozolin ukinuta. Stoga u skladu s člankom 17. Uredbe (EZ) br. 396/2005 u vezi s njegovim člankom 14. stavkom 1. točkom (a) MRO-ove utvrđene za te aktivne tvari u prilozima II. i III. treba izbrisati.
(11)
Komisija se savjetovala s referentnim laboratorijem EU-a za ostatke pesticida u pogledu potrebe za prilagodbom postojećih LOD-ova za bitertanol, klorfenvinfos i dodin. U tim se laboratorijima došlo do zaključka da je tehničkim razvojem omogućeno postavljanje nižih granica za LOD-ove za te tri tvari. S obzirom na zaključke iz tih laboratorija primjereno je postaviti i niže granice za MRO-ove.
(12)
Uredbu (EZ) br. 396/2005 stoga treba na odgovarajući način izmijeniti.
(13)
U vezi s vinklozolinom, prema obrascu koji je Agencija utvrdila za procjenu akutnih i kroničnih opasnosti (5), vidljiva je visoka razina zaštite potrošača. Ovom se Uredbom stoga predviđaju prijelazne odredbe kako bi se omogućilo uobičajeno stavljanje na tržište, prerada i potrošnja proizvoda koji su zakonito proizvedeni prije primjene ove Uredbe.
(14)
Prije nego što se promijenjeni MRO-ovi počnu primjenjivati, potrebno je omogućiti razumno razdoblje kako bi se državama članicama, trećim zemljama i subjektima u poslovanju s hranom omogućilo da se pripreme za ispunjavanje novih uvjeta nastalih zbog promjene MRO-ova.
(15)
Preko Svjetske trgovinske organizacije zatraženo je mišljenje trgovačkih partnera Unije o novim MRO-ovima te su njihove napomene uzete u obzir.
(16)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja, a nije im se usprotivio ni Europski parlament ni Vijeće,
DONIJELA JE OVU UREDBU:
Članak 1.
Prilozi II., III. i V. Uredbi (EZ) br. 396/2005 mijenjaju se u skladu s Prilogom ovoj Uredbi.
Članak 2.
U vezi s bitertanolom u šećernoj repi (korijenu) pod kodnim brojem 0900010, dodinu u trešnjama pod kodnim brojem 0140020 i vinklozolinu u svim proizvodima, Uredba (EZ) br. 396/2005 kako je glasila prije nego što je izmijenjena ovom Uredbom nastavit će se primjenjivati na proizvode koji su zakonito proizvedeni prije 6. lipnja 2014.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 6. lipnja 2014. Međutim, za dodin u stolnim maslinama pod kodnim brojem 0161030, u bananama pod kodnim brojem 0163020 i maslinama za proizvodnju ulja pod kodnim brojem 0402010 Uredba se primjenjuje od dana njezina stupanja na snagu.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 8. studenoga 2013.

Labels: 0
3
17
6